Apple qiegħda tfittex lill-kumpanija NSO Group minħabba li numru ta' klijenti tal-kumpanija tat-teknoloġija li jużaw iPhones, allegatament sfaw fil-mira ta' hacking fuq il-mowbajls tagħhom. Pegasus, li huwa żviluppat mill-kumpanija NSO Group, jaħdem billi jinfetta l-iPhones u mobiles Android biex wieħed ikun jista' jaċċessa messaġġi, ritratti u emails, jirrekordja telefonati u jattiva l-mikrofoni tal-mowbajl bil-moħbi. Apple saħqet li Pegasus intuża biex issir sorveljanza fuq mijiet ta' klijenti, u li dan sar meta NSO Group ħoloq aktar minn 100 profil falz tal-Apple ID. B'risposta għall-istqarrija ta' Apple, il-kumpanija NSO Group saħqet li Pegasus għen lill-gvernijiet fil-ġlieda tagħhom kontra l-kriminalità, u b'hekk għenu eluf ta' nies. Skont NSO Group, Pegasus huwa mibjugħ lill-aġenziji tal-militar, u tal-infurzar tal-liġi. Intant, skont rapport ippubblikat mill-grupp tad-drittijiet tal-bniedem Front Line Defenders aktar kmieni dan ix-xahar, il-mowbajls ta' sitt attivisti Palestinjani sfaw fil-mira ta' hacking fuq il-mowbajls tagħhom. "Mowbaljs ta' 6 attivisti Palestinjani ġew iħħekkjati" – NGOs Kien ġie rrappurtat ukoll li filwaqt li mhux ikkonfermat jekk il-Gvern ta' Iżrael huwiex responsabbli għal dawn il-hacks, il-fatt li l-mowbajls kienu fil-mira ta' dan l-attakk kien ikkonfermat minn esperti tekniċi minn Citizen Lab u minn Amnesty International.